C 231/37

Publicarea unei cereri de înregistrare a unei denumiri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2022/C 231/13)

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1) în termen de trei luni de la data prezentei publicări.

DOCUMENT UNIC

„Peitzer Karpfen”

Nr. UE: PGI-DE-02587 – 5.9.2019

DOP ( ) IGP (X)

1. Denumirea (denumirile)

„Peitzer Karpfen”

2. Statul membru sau țara terță

Germania

3. Descrierea produsului agricol sau alimentar

3.1. Tipul de produs

Clasa 1.7. Pești, moluște, crustacee proaspete și produse derivate

3.2. Descrierea produsului căruia i se aplică denumirea de la punctul 1

„Peitzer Karpfen” este un crap oglindă cu spatele drept, cu un șir în mare parte complet de solzi dorsali de la cap până la coadă și cu câțiva solzi oglindă la baza perechilor de înotătoare, a pedunculului caudal și operculului. Nu prezintă solzi dispersați sau prezintă foarte puțini. Culoarea se caracterizează prin nuanțe galbene pe burtă, mergând în degrade până la verde oliv pe spate. Raportul lățime/lungime variază între 1:2,5 și 1:3,4. Factorul de corpolență al peștelui aflat în perioada de reproducere este cuprins între 3,0 și 4,0. Forma este în principal alungită.

Randamentul de carne este următorul:

— eviscerat, cu cap 70-80 %

— eviscerat, fără cap 53-63 %

— file cu piele 32-42 %

— file fără piele 28-38 %

Carnea este lucioasă, până la roz pal, fermă, fragedă și macră, cu o aromă distinctă tipică speciei și un miros aromatic.

„Peitzer Karpfen” poate fi comercializat viu; sacrificat, eviscerat, tranșat sau filetat; sau ca produs alimentar congelat. De asemenea, se permite afumarea peștelui; și peștii care au fost deja supuși procesului de congelare pot fi afumați. Peștele poate fi afumat la cald sau afumat la rece folosind așchii de lemn de esență tare, după scufundarea peștelui în saramură. În toate metodele de preparare și de prelucrare enumerate mai sus se menține aroma distinctă menționată, tipică speciei.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

Principala sursă de hrană pentru „Peitzer Karpfen” este în primul rând hrana naturală din iaz (zooplancton, fitoplancton etc.). Această hrană influențează creșterea „Peitzer Karpfen” în toate stadiile de dezvoltare, aspect care asigură calitatea cărnii descrisă mai sus. Se permite suplimentarea hranei; de asemenea, se permite utilizarea cerealelor începând din al doilea stadiu de dezvoltare. Dacă se furnizează cereale ca furaje suplimentare, acestea trebuie să respecte reglementările naționale aplicabile.

Toate furajele utilizate ca furaje suplimentare sunt nemodificate genetic.

3.4. Etape specifice ale producției care trebuie să se desfășoare în aria geografică delimitată

Peștii sunt crescuți în aria geografică delimitată. Condițiile corespunzătoare speciei și vârstei sunt luate în considerare la determinarea densității stocului, în funcție de etapa ciclului de producție. Alegerea densității stocului are ca scop obținerea unei creșteri optime a dimensiunii și a efectivelor. În conformitate cu orientările de bune practici profesionale, densitatea stocului și hrănirea garantează utilizarea extensivă a nutriției naturale disponibile în iaz, asigurând astfel calitatea excepțională a cărnii.

Ciclul de producție a „Peitzer Karpfen” cuprinde următoarele etape: gestionarea lotului de reproducători și certificarea animalelor de reproducție; reproducerea lotului de reproducători „Peitzer Karpfen” în iazuri artificiale; eliberarea puietului în iazuri naturale; creșterea peștișorilor; creșterea peștilor de consum; curățarea iazurilor și menținerea peștilor în iazuri naturale sau artificiale.

3.5. Norme specifice privind felierea, răzuirea, ambalarea etc. a produsului la care se referă denumirea înregistrată

—

3.6. Norme specifice privind etichetarea produsului la care se referă denumirea înregistrată

—

4. Delimitarea concisă a ariei geografice

Aria geografică cuprinde următoarea regiune a landului Brandenburg:

— localitatea Peitz din districtul rural Spree-Neiße;

— municipalitatea Teichland din districtul rural Spree-Neiße;

— municipalitatea Kolkwitz din districtul rural Spree-Neiße;

— localitatea Lübben din districtul rural Dahme-Spreewald;

— municipalitatea Schlepzig din districtul rural Dahme-Spreewald.

5. Legătura cu aria geografică

1. Specificitatea ariei geografice:

Cererea de înregistrare a IGP „Peitzer Karpfen” se bazează pe calitatea produsului și pe notorietatea sa deosebită. Atractivitatea deosebită a cărnii de „Peitzer Karpfen” constă în gustul său distinct și în mirosul său aromatic. Producția în aria geografică se bazează pe tradiții care datează de peste 100 de ani, constând în selecția și creșterea peștilor, în combinație cu condițiile geografice și climatice deosebit de favorabile, care asigură calitatea superioară și care stau la baza notorietății deosebite de care se bucură produsul.

Regiunea care cuprinde aria geografică a „Peitzer Karpfen” este un centru al culturii pescuitului din landul Brandenburg. Dimensiunea și structura fermelor cu iazuri de crapi determină aspectul peisajului. Aria geografică a „Peitzer Karpfen” se remarcă prin faptul că apa din canalele artificiale deviate de la Spree sau de la afluenții acestuia, precum Hammergraben și Priorgraben, asigură o aprovizionare stabilă cu apă de înaltă calitate pe tot parcursul anului. Iazurile din Peitz au în principal funduri nisipoase, calcaroase, relativ sărace în nutrienți și nu sunt foarte mâloase. Ele prezintă o populație de microorganisme de bună calitate, dar nu foarte bogată. Valoarea pH-ului apei este cuprinsă între 7 și 8. O caracteristică unică a iazurilor din Peitz este aceea că, în pofida dimensiunii lor (unele măsoară peste 100 de hectare), au o adâncime medie de doar 0,9-1,0 m. Iazurile de hibernare pot fi mai adânci. Avantajul biologic este că apa se încălzește rapid, ceea ce sporește cantitatea de hrană naturală pentru crapi.

Acest potențial de încălzire rapidă este favorizat de temperatura medie anuală moderată a regiunii, care a fost de 8,9 °C în perioada 1961-1990, cu 0,7 °C mai ridicată decât media Germaniei în aceeași perioadă. Acești factori locali, împreună cu practicile de creștere semi-intensivă, asigură faptul că peștii prezintă o calitate unică a cărnii. În ceea ce privește evoluția greutății, „Peitzer Karpfen” atinge în general 25-50 g la un an și 250-500 g la doi ani, fiind comercializat în principal la vârsta de trei ani, cu o greutate cuprinsă între 1,5 și 2,5 kg. Este posibil să existe exemplare mai grele la vârsta de trei ani, dacă au hibernat în apă caldă, sau la vârsta de patru sau mai mulți ani.

2. Specificitatea produsului:

Stocul de „Peitzer Karpfen” își are originea într-un soi creat de un funcționar public numit Kuhnert, la sfârșitul secolului al XIX-lea, pe domeniul Peitz, și de atunci este menținut ca rasă pură.

Stocul este rezultatul unei încrucișări între specia Galician, specia locală Holstein și specia Lusatian. Această încrucișare a dus la un soi caracterizat de o creștere rapidă și de o rezistență foarte bună la boli și la vreme rea, precum și de un conținut ridicat de carne și de o aromă delicioasă.

„Peitzer Karpfen” este un tip de crap oglindă cu spatele drept. Forma corpului, în principal alungită, se caracterizează printr-un raport lățime/lungime cuprins între 1:2,5 și 1:3,4. „Peitzer Karpfen” este caracterizat de carnea sa lucioasă, până la roz pal, fermă, fragedă și macră, cu o aromă distinctă tipică speciei și cu un miros aromatic. În ceea ce privește evoluția greutății, „Peitzer Karpfen” atinge 25-50 g la un an și 250-500 g la doi ani. Este introdus în principal pe piață la vârsta de trei ani, cu o greutate cuprinsă între 1,5 și 2,5 kg, și la patru ani, cu o greutate de minimum 2,5 kg.

3. Legătura cauzală:

Calitatea produsului este rezultatul următoarelor etape unice de producție, care reprezintă o trăsătură distinctivă a „Peitzer Karpfen”:

a) Gestionarea lotului de reproducători și certificarea animalelor de reproducție care exprimă caracteristici ce corespund cel mai bine caracteristicilor „Peitzer Karpfen”. Animalele de reproducție sunt ținute în ape naturale bogate în nutrienți atunci când primesc furaje suplimentare cu cereale, pentru a se obține puieți de foarte înaltă calitate.

b) Reproducerea lotului de reproducători „Peitzer Karpfen” în iazuri artificiale; la unele din acestea se adaugă apă caldă. În acest din urmă caz se utilizează reproducerea artificială, în vederea asigurării unor date calendaristice optime pentru cele mai bune condiții de eliberare a puieților. Stadiul embrionar și stadiul larvar se desfășoară aici.

c) Eliberarea puietului în iazuri naturale. Puietul este eliberat în iazuri naturale în mijlocul stadiului larvar, pentru a se adapta la hrana naturală. Până la sfârșitul stadiului larvar, puietul se hrănește aproape exclusiv cu hrană naturală.

d) Creșterea peștișorilor – dezvoltarea în primul an, până la vârsta de un an, în iazurile naturale de creștere. Peștii cu vârsta cuprinsă între unu și doi ani și cu o greutate medie de 25-50 de grame sunt scoși din iazurile de creștere. Peștii hibernează apoi în iazurile naturale sau sunt puși în iazuri artificiale de creștere, la care se adaugă apă caldă, pentru a continua să crească. Peștii cu vârsta cuprinsă între doi și trei ani sunt crescuți în mod tradițional în iazuri naturale sau în iazuri artificiale cu apă caldă.

e) Creșterea peștilor de consum în iazuri de creștere naturale adecvate până la vârsta de trei ani și mai mult. În general, în iazuri se adaugă apă dulce atunci când sunt scoși peștii.

f) Ținerea peștilor în iazuri naturale sau artificiale, cu adaos de apă dulce și, după necesități, de oxigen (timp de cel puțin cinci zile), astfel încât aroma tipică pură care caracterizează „Peitzer Karpfen” să poată atinge intensitatea maximă.

În special, menținerea liniei genetice originale se bazează pe factorul uman, deoarece o politică de personal de lungă durată și recrutarea pe termen lung a generației următoare mențin și continuă priceperea dezvoltată de-a lungul a sute de ani de tradiție. Efectuarea de către experți a fiecărei etape individuale asigură faptul că, la sfârșitul procesului, produsul are o calitate unică, iar carnea prezintă gustul și mirosul aromat distincte.

Notorietatea deosebită a produsului este rezultatul tradiției sale îndelungate care datează de peste 100 de ani, dovedită de selectarea sa ca furnizor al curții Regatului Prusiei și de vizibilitatea sa excepțională în sectorul alimentar relevant.

„Peitzer Karpfen” ocupă o poziție importantă pe piață în Germania. La fiecare 20 de crapi produși în Germania, unul provine din aria geografică delimitată. Calitatea se bazează pe tradiția stocului de „Peitzer Karpfen”, care datează de peste 100 de ani, și pe selecția atentă a exemplarelor reproducătoare sănătoase și viguroase încă de pe atunci. La efectuarea selecției, se acordă atenție caracteristicilor tipice ale produsului, precum o bună lățime a corpului, structura cărnii și raportul dintre carne și oase. În același timp, se evită încrucișarea cu alte tulpini de crap, pentru a se păstra aceste caracteristici tipice. Astfel, calitatea unică a „Peitzer Karpfen” s-a putut dezvolta în condiții geografice și climatice foarte favorabile (aflux abundent de apă din Spree, sol nisipos și slab nutritiv, cantitate redusă de mâl, ape puțin adânci). Întrucât personalul cu experiență selectează în permanență peștii deosebit de sănătoși și de puternici pentru reproducere, se evită obținerea unui produs de calitate redusă, garantându-se în schimb calitatea ridicată uniformă și aroma unică a cărnii. Acest lucru este consolidat în percepția consumatorilor și sporește volumul de piață al produsului, precum și notorietatea acestuia. „Peitzer Karpfen” a obținut mai multe premii și mențiuni remarcabile, printre care următoarele:

— 1897 Premiul orașului Hamburg și medalia de aur

— 1898 Primul loc la Dresda

— 1901 Campion la expoziția pescăriilor de la Gdansk

— 1904 Primul loc și premiul întâi la expoziția pescăriilor organizată de Societatea Agricolă Germană la Gdansk

— 1906 Premiu la expoziția pescăriilor de la Berlin

— 1964 Premiu în cadrul celei de a 12-a expoziții agricole de la Leipzig-Markleeberg

Ca urmare a calității produsului „Peitzer Karpfen” și a fiabilității excelente a producției sale, industria producătoare care utilizează iazurile din Peitzer a fost numită furnizor al curții Regatului Prusiei. Chiar și notorietatea și semnificația licitației de crapi de la Cottbus se datorează calității și reputației produsului „Peitzer Karpfen”. Timp de peste 50 de ani aceasta a fost centrul comerțului cu crapi din Europa Centrală. Chiar și în epoca Republicii Democrate Germane, regiunea Peitz a fost emblema industriei de creștere a crapilor. „Peitzer Karpfen” a fost exportat chiar și în Berlinul de Vest, de exemplu.

Iazurile din Peitz, cu o suprafață de peste 1 000 de hectare, constituie una dintre cele mai mari astfel de regiuni din Europa. „Peitzer Karpfen” este extrem de popular în Germania și este distribuit la nivel național. În fiecare an se cresc și se capturează peste 500 de tone de „Peitzer Karpfen”. Acest lucru este posibil numai în această arie geografică delimitată, unde Spree și afluenții săi garantează o aprovizionare stabilă cu apă. În special în anii secetoși, când alte regiuni se confruntă cu niveluri scăzute de apă, afluxul de apă dulce din Spree împiedică dezvoltarea vegetației subacvatice și creșterea cantității de mâl, care ar avea un efect negativ asupra cărnii crapului ținut în iazurile respective. Crapii crescuți în alte regiuni au apoi o aromă de mâl mai pronunțată. Pe de altă parte, carnea de „Peitzer Karpfen” își păstrează gustul excelent, ceea ce determină calitatea și notorietatea ridicată a produsului.

Mass-media relatează frecvent despre „Peitzer Karpfen”. Canalele de televiziune ARD și WDR transmit un raport complet cu privire la „Peitzer Karpfen”. Ziarul Lausitzer Rundschau a relatat despre starea „Peitzer Karpfen” cu ocazia târgului „Fish International” din 2014.

Nenumărate expoziții și evenimente de informare menționează în mod regulat „Peitzer Karpfen”. Curățarea anuală a iazurilor în perioada septembrie-noiembrie este marcată de o sărbătorire cu mii de vizitatori care se bucură de pescuitul demonstrativ în iazul de creștere din Peitz. În al doilea sfârșit de săptămână al lunii august, în localitatea Peitz are loc un festival al pescarilor, care atrage un număr mare de vizitatori din multe locuri și de departe. Perioada dintre Crăciun și Anul Nou atrage în primul rând clienți din Berlin și din Cottbus, care așteaptă cu răbdare la cozile lungi formate la mesele unde se vinde peștele. Peștele proaspăt este vândut clienților dintr-o regiune cunoscută sub denumirea de „drumul Peitzer Karpfen”, care se întinde de la localitatea Königs Wusterhausen de lângă Berlin la localitatea Hoyerswerda din Saxonia. Tururi ale iazurilor oferă o imagine a habitatului variat și a practicii piscicole. În zona iazurilor există un traseu de drumeție în natură printre iazuri, cu o lungime de 2,3 kilometri, cu panouri informative și popasuri cu activități care oferă informații despre peisajul cu iazuri din Peitz de-a lungul istoriei și astăzi. De asemenea, există rute de biciclete și de drumeție regionale și naționale binecunoscute care trec prin regiunea idilică a iazurilor. În 2006 a fost deschis un muzeu al pescuitului dedicat „Peitzer Karpfen”, finanțat parțial de UE. Inaugurarea muzeului a fost raportată la televizor la nivel național. Muzeul are o varietate de expoziții și explică evoluția istorică a industriei pescuitului din Peitz în iazurile din Peitz, până în ziua de astăzi.

În bazele de date cu rețete de pe internet se pot găsi rețete cu „Peitzer Karpfen” și o cărticică de bucate cu „Peitzer Karpfen” este disponibilă pe Amazon. Ghidurile de călătorie evidențiază această delicatesă specială. Ronny Pietzner, bucătar la hotelul de cinci stele Grand Elysee din Hamburg, a inclus în cartea sa de bucate una dintre rețetele sale preferate cu „Peitzer Karpfen”.

Trimitere la publicarea caietului de sarcini

https://register.dpma.de/DPMAregister/geo/detail.pdfdownload/41757

(1) JO L 343, 14.12.2012, p. 1.